De foedere cum Alexandro
De foedere cum Alexandro (Graece Περὶ τῶν πρὸς Ἀλέξανδρον Συνθηκῶν) est oratio deliberativa (suasoria) Athenis coram populo in ecclesia anno 335 a.C.n. habita -hoc est primo anno Alexandri Magni regni - et in corpore Demosthenico servata. Nec stilus nec argumentationis genus Demosthenicum agnoscitur; quod antiquitus iam perspiciens Libanius hanc orationem Hyperidis operibus contribuebat. Orator quae Macedones contra pacis foedera fecerint enumerat (tyranni liberis civitatibus Graecis impositi, exules restituti, naves ex Hellesponto comprehensae, triremes intra Piraeum navigans) ac si ita contioni visum esset decretum belli scripturum se pollicetur. Re vera Thebani sine Atheniensibus ab Alexandro bello victi sunt. Oratio magni momenti est ad Foederis Corinthii initia cognoscenda.